Diari Oficial de la Generalitat Valenciana


Sumari del DOGV 4747, del 06-05-2004 (2004/3622)

RESOLUCIÓ de 6 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Esport) i l'Ajuntament del Palomar per a la creació d'una Escola d'Educació Infantil de Primer i Segon Cicle, de titularitat municipal, en la citada localitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4747

Data del DOGV
:   06-05-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3622


Data del document
:   06-04-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Cultura, Educació i Esport
    * Palomar, el
    * administració local
    * cooperació administrativa
    * escola infantil

RESOLUCIÓ de 6 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana (Conselleria de Cultura, Educació i Esport) i l'Ajuntament del Palomar per a la creació d'una Escola d'Educació Infantil de Primer i Segon Cicle, de titularitat municipal, en la citada localitat. [2004/X3622]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Esport) i l'Ajuntament del Palomar, el 4 de febrer de 2004, un Conveni per a la creació d'una Escola d'Educació Infantil de Primer i Segon Cicle, de titularitat municipal, en la citada localitat, i en compliment del que establix la clàusula novena del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0091/2004, i que figura com a annex d'esta resolució.
  
València, 6 d'abril de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana (Conselleria de Cultura, Educació i Esport) i l'Ajuntament del Palomar, per a la creació d'una escola d'educació infantil de primer i segon cicle, de titularitat municipal, en la citada localitat.
  
València, 4 Febrer de 2004
  
Reunits:
  
D'una part, l'Honorable Senyor Esteban González Pons, conseller de Cultura, Educació i Esport, en nom i representació de la Generalitat Valenciana i facultat per a la firma d'este conveni en virtut de l'acord adoptat pel Consell de la Generalitat el dia 28 de novembre de 2003.
  
De l'altra part, el Senyor Jordi Vila Vila, alcalde-president de l'Ajuntament del Palomar, facultat per a este acte per acord del Ple del citat Ajuntament del dia 29 de setembre de 2003, i assistit pel secretari de la Corporació.
  
Manifesten:
  
1. L'Ajuntament del Palomar va acordar sol·licitar la creació d'una escola d'Educació Infantil de primer i segon cicle, de la seua titularitat, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.
  
2. La Disposició addicional segona, punt 2, de la Llei Orgànica 8/1985, de 3 de juliol, Reguladora del Dret a l'Educació establix que la creació de centres docents públics, els titulars dels quals siguen les corporacions locals, es realitzarà per conveni entre l'administració educativa competent i les corporacions.
  
3. El Servici de Projectes i Construccions Educatives ha emés informe favorable a allò que s'ha sol·licitat, ja que s'ajusta al que disposa l'Ordre de 2 de febrer de 1998 de la Conselleria de Cultura, Educació i Ciencia, per la qual s'estableixen els requisits mínims dels centres incomplets d'Educació Infantil de la Comunitat Valenciana, en desenrotllament de la Disposició addicional quarta del Reial Decret 1.004/91, de 14 de juny, pel qual s'establixen els requisits mínims dels centres que impartisquen ensenyaments de règim general no universitaris.
  
4. El 25 de gener de 2001, la Direcció General de Centres Docents va dictar resolució per la qual s'aprovava la proposta d'instal·lacions i ús educatiu dels espais reflectits en els plans presentats per a la creació de la mencionada escola.
  
5. La Inspecció Educativa i la Unitat Tècnica han emés informes favorables en el seu respectiu àmbit competencial.
  
Per això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i servicis de l'administració de l'Estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Esport i l'Ajuntament del Palomar, acorden subscriure el present conveni atenent les següents,
  
Clàusules:
  
Primera
  
Es crea la següent escola d'Educació Infantil de primer i segon cicle del Palomar, de titularitat íntegrament municipal, conformement a la disposició transitòria segona, punt 2, de la Llei Orgànica 10/2002, de 23 de desembre, de Qualitat de l'Educació.
  
Denominació genèrica: escola d'Educació Infantil
  
Denominació específica: Municipal
  
Adreça: plaça de sant Pere, 7
  
Localitat: El Palomar
  
Província: València
  
Codi: 17021184
  
Titular: Ajuntament del Palomar
  
Ensenyaments: Educació Infantil de primer cicle, fins a la data de l'extinció dels ensenyaments i la seua substitució per l'Educació Preescolar, d'acord amb el que disposa l'article 2, punt 2, del Reial Decret 827/2003, de 27 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 10/2002, de 23 de desembre, de Qualitat de l'Educació i sense perjudici de la capacitat que corresponga per a la impartició dels nous ensenyaments i Educació Infantil de segon cicle.
  
Capacitat màxima: 1 unitat que agrupe alumnes fins als 6 anys amb 15 llocs escolars.
  
Segona
  
Esta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 19/1992, de 17 de febrer (DOGV de 19 de febrer), i que quedarà sense efecte a mesura que s'implante l'Educació Preescolar establida en el Reial Decret 828/2003, de 27 de juny, pel qual s'establixen els aspectes educatius bàsics de l'Educació Preescolar.
  
Tercera
  
Correspon al titular de l'escola d'Educació Infantil la dotació pressupostària necessària per als gastos derivats del personal docent i no docent, així com del funcionament del citat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Esport per a la concessió de subvencions o ajudes econòmiques als centres d'Educació Infantil.
  
Quarta
  
L'escola d'Educació Infantil se sotmetrà a l'autoritat de la Conselleria de Cultura, Educació i Esport i de la Inspecció Educativa en els termes previstos en el títol VII de la Llei Orgànica 10/2002, de 23 de desembre, de Qualitat de l'Educació, que regula la inspecció del sistema educatiu i la resta de normativa de desenrotllament que poguera dictar-se sobre la dita matèria.
  
Quinta
  
El titular de l'escola es compromet a:
  
a) Complir el que establix sobre òrgans de govern dels centres públics, en el capítol V del títol V de la Llei Orgànica 10/2002, de 23 de desembre, de Qualitat de l'Educació.
  
b) Complir els requisits establits en el Reial Decret 1004/91, de 14 de juny, pel qual s'establixen els requisits mínims dels centres que impartisquen ensenyaments de règim general.
  
c) Seguir les directrius acadèmiques de l'administració educativa per als centres dependents de la Conselleria de Cultura, Educació i Esport, així com presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Esport els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que es generen.
  
Sexta
  
El present conveni entrarà en vigor el mateix dia de la seua firma, no obstant això els seus efectes s'entendran referits a l'inici del curs acadèmic 2003/2004.
  
Sèptima
  
Qualsevol modificació que es produïsca en els ensenyaments, instal·lacions i la resta de requisits mínims que, segons el Reial Decret 1.004/91, de 14 de juny, o, al seu cas, l'Ordre de la Conselleria de Cultura, Educació i Ciència de 2 de febrer de 1998, ha de reunir el centre, serà notificada a l'administració educativa, la qual instruirà el corresponent expedient que es tramitarà per similitud conforme al procediment regulat en el títol IV del Reial Decret 332/92, de 3 d'abril. Finalitzarà la seua aprovació per ordre del conseller de Cultura, Educació i Esport.
  
Octava
  
El present conveni tindrà una duració indefinida i es podrà extingir, no obstant això, per qualsevol de les causes següents:
  
a. Per mutu acord de les parts.
  
b. Per incompliment de les obligacions assumides per l'Ajuntament.
  
c. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
d. Per canvi de titularitat del centre o cessament de les activitats.
  
Esta extinció serà efectiva a partir del final del curs escolar en què se'n produïsca la causa.
  
En els supòsits prevists en els punts b. i d. l'extinció requerirà la comunicació prèvia de la Conselleria al titular de l'escola.
  
Novena
  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat Valenciana, i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dos parts el present conveni en el lloc i data consignats anteriorment.
  
El conseller de Cultura, Educació i Esport,
  
ESTEBAN GONZÁLEZ PONS
  
L'alcalde-president de l'Ajuntament del Palomar
  
JORDI VILA VILA